  Виталий Пронин Удмуртиысь калык писатель Г. Перевощиков.80 аресаз выжыса, улонысь кошкиз удмурт литератураысь одӥгез валтӥсь прозаик, Удмуртилэн Кун премиезлэн лауреатэз, калык писатель Генрих Перевощиков. Соин валче кошкиз кадь быдэс вакыт...Генрих Перевощиков вордӥськиз Эгра ёросысь Пирнэзь гуртын удмурт интеллигенция понна тужгес секыт вакытэ - 1937-тӥ арын. Шимес репрессиос пыраклы уретӥзы тросэзлэсь удмурт азьветлӥсьёслэсь улонзэс. Оло, соин но бадӟым адӟонъёс вакытэ вордӥськем Генрих Ксенофонтович улонэз аспӧртэм шӧдӥз: мур малпаськон, валаны тыршон но ваньзэ сюлэм пыртӥз поттон пыр.1960-тӥ арын Г. Перевощиков йылпумъяз Удмурт пединститутысь историяя но филологияя факультетэз. Ужаз Удмурт радиоын, собере Удмуртиысь Писательёслэн союзазы литконсультант луыса. Бӧрысь шаерысьтымы Писательёслэн огазеяськонзылэн правлениеныз кивалтӥз, нош 1981-тӥ арысен быдэсак выжиз литература уже, тыршиз «Кенеш» журналын.Генрих Перевощиковлэн творчествоез - со рос-прос бадӟым произведениос, повестьёс, романъёс. Ваньмызлы тодмо солэн «Йыбыртты музъемлы» роман-тетралогиез, «Йӧвалег» дилогиез, «Тӧдьы куака» романэз но «Сюлэмтэм дунне» трилогиез, «Узы сяськаян вакытэ» повестез но мукетъёсыз. Со шутэтскон вискын лыдӟоно литература ӧвӧл. Произведениос малпаськыто, ас пушказы кыско. Куд-огезлы соос секыт пото. Но та произведениос туж яркыт возьмато котькуд вакытлэсь шокамзэ, воштӥськемзэ, тӥяськемзэ. «Йӧвалег» романэз лыдӟемез бере писатель Владимир Емельянов гожтӥз вал: Генрих Перевощиков, пе, удмурт литераторъёс пӧлысь нырысьсэ ӟеч-ӟеч басьтӥськиз ноку быронтэм, весяк улӥсь темаос борды - ог-огдэ жалян, ог-огедлы юрттон, адямилык... Зэм но, Генрих Перевощиковлэн произведениосаз адямиос ӵемысь кык пӧртэм дуннеос вискын нюръясько, секыт адӟонъёс но улонлэн кырсез пыр пото, асьсэды шедьто, та сюлэмтэм дуннеез ӟечгес карыны тыршо.1990-тӥ аръёс. Мон Можга педучилищеын дышетскисько. Генрих Ксенофонтовичлэн «Тӧдьы куака» романэз соку гинэ «Кенеш» журналын печатласькиз. Мон кулэ вал, та романэз лыдӟыса, мукет студентъёслы пуштроссэ, огъя малпанъёссэ мадьыны. Ма бен, ӝоггес лыдӟо но верало, малпай. Но витёнтэм шорысь монэ та произведение ас бордаз кортназ. Валтӥсь герой Николай Ушаков, Афган оже ветлыса, бертэ вордӥськем гуртаз но нуналмысь улонын зэмлык утчаны кутске. Малы ке мыным со туж матын луиз. Бӧрысь Ушаковлэсь образзэ дунне литератураысь «дон-кихотъёсын» но ӵошатылӥзы. Зэм но, быгатэ-а огшоры адями огназ быдэс системаен, политикаын но улонын кылдэм радлыкен нюръяськыны? Романлэн пумаз Ушаковез виё. Мон понна со туж бадӟым шугъяськон вал. Угось ми, Можга педучилищеысь егитъёс, соку туж оскылӥм сайкытэзлы, ӟечезлы. Ми туж оскылӥм: нимаз адями но быгатэ гурезез берыктыны. Бугырес выльдӥськон вакытэ улӥм ке но, оским зэмлыклы. Но «Тӧдьы куакаез» лыдӟеме бере кылдӥз одӥгез ӝож кылбуре:Мон - шузи, мон - шузи,   ха-ха-ха,Мон тӧдьы, мон тӧдьы   куака, Шузилы, дыр, капчи улыны,Нош тӧдьы куакаез - кокчаны...Нош асэныз Генрих Перевощиковен рос-прос кенешыны кылдӥз ай 2000-тӥ арын гинэ. Соку «Кенеш» журналэ «Мумы» повестьме пыртыса кельтӥ. Кӧня ке нунал ортчыса, Генрих Ксенофонтович ӧтиз. Ас поннам малпай: мӧйы писатель валаз меда мытылыса гожтэмме? Тус-тас уз кары-а? Генрих Ксенофонтович туж шуныт пумитаз. Ваче пуксьыса, кема вераським. Паймытӥз бадӟым писательлэн гань-гань вазиськемез, валаны тыршемез. Дэмланъёс но со кызьы ке лякытак, вӧсь карытэк сётӥз. Нош кошкыкум ини  пальыштӥз но лулӟиз:- Вот, Лена, нош мынам малы ке уг луы сайкыт, капчи произведение гожтэме. Весь выжисько улонлэн урод, секыт палаз. Тон быгатӥд...Генрих Перевощиковлэн та кылъёсыз ялан пель сьӧрам на кадь. Тодӥсько, бурдъялляз со мукет егит гожъясьёсты но. Угось лул-сюлмыныз висиз удмурт литература понна. Али паймисько: ку со сомында гожъяськыса вуттэ вал? Ваньзэ сюлэм пыртӥ поттон понна дыр но, чидан но дасо поллы тросгес кулэ ук. Со котькуд героеныз ӵош улӥз, курадӟиз, кулылӥз но нош ик вордӥськылӥз. Елена МИННИГАРАЕВА «Кенеш» журналлэн редакторез Пётр Куликов:- Генрих Перевощиков кадь писательёс асьмелэн чиньыен лыдъямон. Соос шер вордӥсько. Генрих Ксенофонтович ачиз понна но гожъяськиз, 20 пала книга поттӥз, мукетъёсызлы но трос юрттӥськиз. Кӧня адямиослэсь произведениоссэс со лыдӟымон, кие кутымон кариз! Кӧня писательёсты будэтӥз, ӝутӥз! Со ужез дунолэсь но дуно! Но та уж ик солэсь лулкужымзэ, тазалыксэ ньылэ вал. Огпол вераськыкумы со шуиз: «Кенешысь»  вазьгес кошконо вал, оло, ачим сярысь но сюлмаськоно... Ог вить ар талэсь азьло со «Кенеш» журналысь кошкиз.Генрих туж чидась адями вал: туж трос операциос пыр потӥз, аръёс ӵоже улӥз эмъюмъёс вылын. Малпасько, сыӵе курадӟыса такема улэмез но солэн подвиг. Мытэм ужзэ, верам кылзэ со котьку пумозяз вуттылӥз. Одӥг но чеберъяськонэз уг яраты вал. Галстукез но «сиес» шуылӥз, сое ӧз керттылы. Туж-туж куремысьтызы гинэ,  керттоз вал. Шуылӥз: сиестэк адями усьтӥське...Литературовед Татьяна Зайцева:- Совето вакытысь зэмос писательёс пӧлысь - Семён Самсонов, Пётр Чернов но мукетъёс - Генрих Перевощиков луиз берпуметӥез. Со пыр мон туж умой шӧдӥсько быдэс поколенилэсь кошкемзэ, аслэсьтым сирота кылемме. Угось мон будӥ, со писательёсты лыдӟыса, соослэн дунне шоры учконзы, дуннеез валанзы мыным матын.Генрих Перевощиков аслаз творчествоеныз герӟаз 20-тӥ но 21-тӥ дауръёсты. 50-тӥ-60-тӥ аръёс - шуныт кариськон (оттепель), 70-тӥ-80-тӥ - интыын лёгаськон, 90-тӥ - шузимон вакыт. Улон сокем ӝог вошъяськиз, котькуд ортчем 10 ар быдэс даурен ӵошказ. Со дауръёс пыр ик Генрих ортчиз аспӧртэм герӟась луыса. Со потӥз вакытъёслэн кӧзы пыр, но ассэ изыса быдтыны ӧз сёты. Ваньзы озьы уг быгато. Адӟиськом ук, кин ке кошкиз-ватскиз нылпи прозае, кин ке - фантастикае, кин ке гожъяськемысь воксё дугдӥз.Пӧртэм вакытъёсы Генрих Перевощиков но пӧртэм писатель вал. Одӥг дыре удмурт литератураын трос луиз кырсез, уродэз. Малпасько вал: вормоз на меда тае удмурт литература? Потоз на меда секыт мылкыдысь яке пыраклы отчы выёз? Генрихлэсь «Шелеп», «Тӧдьы куака» произведениоссэ лыдӟыса, сюлэмын секыт луэ. Но тани кылдо «Палэсмурт», «Узы сяськаян вакытэ» произведениосыз. Соос 21-тӥ дауре выж лэсьтӥзы. Валамон луиз: удмурт литература уз быры, азьланьтӥськоз.Генрих Ксенофонтовичен ми ӵемысь эчешиськом вал. Шуом, мон малпасько, солэн «Гужем лымы» произведениез - туж бадӟым вормон. Но кулэ на вал меда бӧрысь сое азинтыны, «Йӧвалегез» гожтыны? Малы писатель лыдӟисьлэн кузяз мынӥз, солэн куремезъя кыкетӥ люкет кылдытӥз? Мар шуоз палэнысь лыдӟись? Но Генрих Перевощиков мынэсьтым синме усьтӥз, шуиз: ми нырысь ик асьме лыдӟись понна гожъяськом, нош палэнысьёс котьма мед шуозы.Эчешонмы пумен пӧрмиз  ог-огмес туж зол гажанлы. «Узы сяськаян вакытэ»  повестезъя статья гожтэме бере писатель паймиз: кызьы озьы тӥ пушласянь ваньзэ сокем ӟеч валады? Мон, пе, ачим асме выльысь усьтӥ кадь...      Теги: даноадямиос тодэваён  